Na osnovu člana 6. Pravilnika o stipendiranju nadarenih sportista/sportistkinja-učenika osnovnog i srednjeg obrazovanja u školskoj 2019/2020. godini („Službene novine Kantona Sarajevo“ br. 28/19.), Općinski načelnik raspisuje:

**JAVNI POZIV**

za stipendiranje nadarenih sportista/sportistkinja-učenika osnovnog i srednjeg obrazovanja u kalendarskoj 2020. godini

Pravo učešća u Javnom pozivu imaju učenici osnovnog i srednjeg obrazovanja, uz ispunjavanje sljedećih uslova:

* da su državljani BiH
* da imaju prebivalište na području općine Stari Grad Sarajevo duže od pet godina
* da imaju navršenih deset godina života
* da su članovi kluba koji je registrovan za takmičenje u zvaničnom strukovnom/sportskom savezu BiH
* minimalni uspjeh koji je potreban da bi se aplikacija bodovala jeste I-II-III mjesto na državnom takmičenju

Ukupan broj stipendija koje će se dodjeljivati u tekućoj školskoj godini odredit će se prema raspoloživim budžetskim sredstvima namijenjenim u tu svrhu.

Stipendije se dodjeljuju za rezultate postignute u 2019.godini i isplaćivat će se dvanaest mjeseci za period januar-decembar 2020. godine.Visina mjesečne stipendije za učenike osnovnog obrazovanja iznosi 50,00 KM a za učenike srednjeg obrazovanja 70,00 KM.

Uz prijavu kandidati trebaju priložiti sljedeće dokumente (original ili ovjerena kopija):

1. Uvjerenje o državljanstvu ne starije od šest mjeseci
2. Uvjerenje o kretanju korisnika stipendije ne starije od 30 dana (MUP KS, PU Stari Grad)
3. Potvrdu o upisu kandidata u tekuću školsku godinu, izdatu od školske ustanove u kojoj pohađaju redovnu nastavu
4. Potvrda zvaničnog strukovnog/sportskog saveza o postignutim sportskim rezultatima podnosioca prijave za 2019.godinu, kako na domaćim tako i na međunarodnim takmičenjima

Svaki kandidat koji ne ostvari pravo u javnom pozivu bit će pismeno obaviješten o rezultatima istog, najkasnije u roku od osam dana od dana objavljivanja Preliminarne rang liste dobitnika stipendije. Nezadovoljni kandidat u javnom pozivu može podnijeti prigovor za zaštitu svojih prava Drugostepenoj stručnoj komisiji Općinskog vijeća u roku od osam dana od prijema obavještenja. Odluka Drugostepene komisije Općinskog vijeća je konačna.

Javni poziv ostaje otvoren 15 dana od dana objavljivanja u dnevnim novinama i na web stranici Općine.

Prijava se podnosi na propisanom prijavnom obrascu (obrazac se može preuzeti u Šalter sali Općine i/ili na web stranici Općine [www.starigrad.ba](http://www.starigrad.ba) ) na protokol Općine ili putem pošte na adresu:

**Općina Stari Grad Sarajevo**

**Služba za obrazovanje, kulturu i sport**

**Ulica Zelenih beretki broj 4**

**71000 Sarajevo**

**Nepotpune i neblagovremene prijave neće se uzeti u razmatranje.**

Dostavljeni dokumenti se neće vraćati kandidatu nakon završene konkursne procedure.

Kandidati koji su ostvarili pravo potpisuju ugovor o dodjeli stipendije kojim se regulišu međusobna prava i obaveze kandidata i Općine Stari Grad Sarajevo. Ugovor potpisuje kandidat, ukoliko se radi o maloljetnom licu roditelj/staratelj i Općinski načelnik u ime Općine Stari Grad Sarajevo.

Za sve dodatne informacije kandidati se mogu obratiti direktno Službi za obrazovanje, kulturu i sport

ili putem telefona: 033/282-412 i 033/282-365

Broj: OPĆINSKI NAČELNIK

Sarajevo, 15.01.2019. godine mr. Ibrahim Hadžibajrić